Kim Christiansen (DF), 2013-03-19:
En offerfond på 27 mio. kr. er jo i bund og grund et ganske udmærket tiltag.
At begynde at tage 500 kr. ekstra fra personer, der har kørt 12 km/t. for stærkt, hvis fartgrænsen er 40 km/t., er jo det, vi taler om, vil jeg sige til hr. Ole Hækkerup – vi andre kan også procentregning – og det synes vi måske er at skyde lidt over målet, samtidig med at personer, der har begået hård voldskriminalitet, bandekriminalitet, voldtægt, incest, også slipper med 500 kr.
Det er der jo ingen proportioner i.
Jeg kunne så forstå på Socialdemokratiets ordfører, at man var lidt bange for, om finansieringen så kunne holde, hvis ikke man fik de her klip i kørekortet til at medfinansiere det.
Nu har man lige lanceret en togfond til 27 mia. kr., så skulle det her halte med et par millioner kroner, tror jeg også, man finder dem.
Dansk Folkeparti vil gerne bedre forholdene for ofre, og jeg anerkender selvfølgelig, at man her bevilger nogle ekstra midler til Erstatningsnævnet, således at de kan forsøge at fremme de her erstatningssager, så de bliver behandlet hurtigere end i dag, for det er der også brug for.
Jeg nævner lige Marlene Duus-sagen.
Det er jo der, vi skal gøre en indsats.
Det er ikke ved at lave mere rundbordspædagogik og oprette seminarer, hvor man kan sidde og diskutere ofrenes forhold, for vi kender godt konsekvenserne for ofrene, når der er tale om incest, voldtægt, hård voldskriminalitet.
Det er helt urimeligt, hvad de mennesker skal igennem, samtidig med at man så promoverer voldsmanden på tv.
Der lukker L 166 så en lille smule op for at man så skal orientere offeret bedre.
Det her handler ikke om orientering af offeret.
Det burde slet, slet ikke være tilladt, at en voldsmand kan rende og promovere sig selv enten på tv eller i de kulørte ugeblade, samtidig med at offeret ikke har fået tilkendt erstatning endnu.
Så der er ingen tvivl om det.
Hvad angår spirituskørsel, skal der selvfølgelig foreligge et bidrag, for der er meget stor risiko for, at der kommer et offer i forbindelse med det.
Der er ingen, der har kæmpet mere for at stramme og skærpe reglerne om spirituskørsel, end Dansk Folkeparti har gjort, så vi er helt med på, at vi der sagtens kan lægge penge oven i bøden til en offerfond.
At opkræve bidrag i forbindelse med klip i kørekortet vil vi ikke være med til, men vi vil meget gerne være med til at se på nogle differentierede satser i det her.
Vi synes som sagt, at det at male ud over det hele med den store pensel og så bare sige, at det er 500 kr. i bidrag til Offerfonden, uanset om man har slået en til lirekassemand, eller om man har kørt 12 km/t. for stærkt, ganske enkelt ikke virker gennemtænkt.
Så vi vil under udvalgsbehandlingen gerne være med på en konstruktiv måde og være med til at forbedre det her forslag, og det håber jeg selvfølgelig man fra regeringens side vil tage imod.
Da jeg havde en lille disput her med Socialdemokratiets ordfører, som handlede om, at der her ikke bliver givet penge direkte til offeret, fik jeg at vide, at man jo kan støtte nogle af de mange frivillige, man kan sørge for, at der kommer flere hænder til at hjælpe ofrene.
Det anerkender vi selvfølgelig også, men det, der er brug for, er måske sådan noget som øget psykologbehandling.
Det er et slagsmål for mange i dag at få det bevilget i kommunen, det er jo ikke noget, der kommer af sig selv, men det er ikke nævnt i lovforslaget.